CELEX: 32021R2156
Language: bg
Date: 2021-09-17 00:00:00
Title: Делегиран регламент (ЕС) 2021/2156 на Комисията от 17 септември 2021 година за допълнение на Регламент (ЕС) 2017/625 на Европейския парламент и на Съвета посредством създаване на референтна лаборатория на Европейския съюз за треска от долината Рифт (текст от значение за ЕИП)

7.12.2021   
               
               
                  BG
               
               
                  Официален вестник на Европейския съюз
               
               
                  L 436/26
               
            
         ДЕЛЕГИРАН РЕГЛАМЕНТ (ЕС) 2021/2156 НА КОМИСИЯТА
         от 17 септември 2021 година
         за допълнение на Регламент (ЕС) 2017/625 на Европейския парламент и на Съвета посредством създаване на референтна лаборатория на Европейския съюз за треска от долината Рифт
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2017/625 на Европейския парламент и на Съвета от 15 март 2017 г. относно официалния контрол и другите официални дейности, извършвани с цел да се гарантира прилагането на законодателството в областта на храните и фуражите, правилата относно здравеопазването на животните и хуманното отношение към тях, здравето на растенията и продуктите за растителна защита, за изменение на регламенти (ЕО) № 999/2001, (ЕО) № 396/2005, (ЕО) № 1069/2009, (ЕО) № 1107/2009, (ЕС) № 1151/2012, (ЕС) № 652/2014, (ЕС) 2016/429 и (ЕС) 2016/2031 на Европейския парламент и на Съвета, регламенти (ЕО) № 1/2005 и (ЕО) № 1099/2009 на Съвета и директиви 98/58/ЕО, 1999/74/ЕО, 2007/43/ЕО, 2008/119/ЕО и 2008/120/ЕО на Съвета, и за отмяна на регламенти (ЕО) № 854/2004 и (ЕО) № 882/2004 на Европейския парламент и на Съвета, директиви 89/608/ЕИО, 89/662/ЕИО, 90/425/ЕИО, 91/496/ЕИО, 96/23/ЕО, 96/93/ЕО и 97/78/ЕО на Съвета и Решение 92/438/ЕИО на Съвета (Регламент относно официалния контрол) (1), и по-специално член 92, параграф 4 от него,
         като има предвид, че:
         
                     (1)
                  
                  
                     Треската от долината Рифт (RVF) е нововъзникнала зоонозна векторно преносима болест при дивите и домашните преживни животни, която се причинява от вирус и представлява потенциална трансгранична заплаха. Треската от долината Рифт се характеризира с висок процент на аборти и неонатална смъртност при домашните преживни животни. При хората болестта се развива главно като грипоподобно заболяване, при което малка част от заболелите могат да развият енцефалит или дори тежко чернодробно заболяване с хеморагични прояви. Треската от долината Рифт е в списъка (2) на Световната организация по здравеопазване на животните (OIE) на подлежащи на задължително обявяване болести по животните.
                  
               
                     (2)
                  
                  
                     През март 2019 г. Европейският център за профилактика и контрол върху заболяванията (ECDC) публикува бърза оценка на риска с цел преодоляване на риска от внасяне на вируса на треската от долината Рифт и от по-нататъшно му разпространение в Съюза и Европейското икономическо пространство (ЕИП) във връзка с увеличаването на случаите в Майот (3). В оценката се изтъква, че въпреки че рискът от тези огнища в Съюза и ЕИП е много нисък по отношение на въвеждането на вируса на треската от долината Рифт чрез законна търговия с животни и животински продукти, незаконното транспортиране на прясно месо, непастьоризирано мляко и необработени продукти от заразени преживни животни в личния багаж може да представлява риск. ECDC стига до заключението, че ако вирусът бъде въведен в континенталната част на Съюза и ЕИП, не може да се изключи по-нататъшно векторно преносимо заразяване от животно на животно.
                  
               
                     (3)
                  
                  
                     Освен това на 23 януари 2020 г. Европейският орган за безопасност на храните (ЕОБХ) прие научно становище относно треската от долината Рифт (4), в което се посочва, че не следва да се пренебрегва рискът от разпространение на треската от долината Рифт в съседни на Съюза държави и рискът от евентуално въвеждане на заразени вектори в Съюза.
                  
               
                     (4)
                  
                  
                     Рискът от въвеждане на треската от долината Рифт в Съюза означава, че Съюзът следва да приеме подходящи мерки за надзор и контрол на тази болест, в съответствие с Регламент (ЕС) 2016/429 на Европейския парламент и на Съвета (5), с който се установява законодателна рамка за профилактиката и контрола на болестите от списъка. В съответствие с приложението към Регламент за изпълнение (ЕС) 2018/1882 на Комисията (6) треската от долината Рифт се счита за болест от категория А, D и E, за която трябва да се вземат незабавни мерки за ликвидиране възможно най-бързо след откриването ѝ.
                  
               
                     (5)
                  
                  
                     Съюзът е въвел подходящи мерки за надзор и контрол на треската от долината Рифт, за да гарантира незабавното ѝ ликвидиране, ако болестта бъде въведена в Съюза. За да продължат да бъдат ефективни посочените мерки, те следва също да включват подходяща готовност и налични ресурси за борба с болестта, като се вземе предвид зоонозният ѝ потенциал. В този смисъл се счита за необходимо да се осигури достатъчен капацитет за лабораторни изследвания, тъй като доброто качество на този капацитет за изследвания е от съществено значение за прилагането на мерки за надзор и контрол на болестта и за предотвратяване на въвеждането на болестта в Съюза.
                  
               
                     (6)
                  
                  
                     До момента в Съюза не е създадена референтна лаборатория за треска от долината Рифт. Определянето на референтна лаборатория е от съществено значение за прилагането на почиващи на научна основа мерки за надзор и контрол на болестта по еднакъв начин на цялата територия на Съюза.
                  
               
                     (7)
                  
                  
                     Поради това с настоящия регламент следва да бъде създадена референтна лаборатория на Европейския съюз за треска от долината Рифт, за да се гарантира ефективността на официалния контрол и да се координира оказването на съдействие на официалните лаборатории,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Създава се референтна лаборатория на Европейския съюз за треска от долината Рифт.
         
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 17 септември 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 95, 7.4.2017 г., стр. 1.
         
            (2)  Списък на OIE на подлежащите на задължително обявяване болести по сухоземните и водните животни (https://www.oie.int/en/what-we-do/animal-health-and-welfare/animal-diseases).
         
            (3)  Европейски център за профилактика и контрол на заболяванията. Бърза оценка на риска: огнище на треска от долината Рифт в Майот, Франция — 7 март 2019 г. Стокхолм: ECDC; 2019 г.
         
            (4)  EFSA Journal (Бюлетин на ЕОБХ), 2020; 18(3):6041.
         
            (5)  Регламент (ЕС) 2016/429 на Европейския парламент и на Съвета от 9 март 2016 г. за заразните болести по животните и за изменение и отмяна на определени актове в областта на здравеопазването на животните (Законодателство за здравеопазването на животните) (ОВ L 84, 31.3.2016 г., стр. 1).
         
            (6)  Регламент за изпълнение (ЕС) 2018/1882 на Комисията от 3 декември 2018 г. за прилагането на някои правила за профилактика и контрол на болести за категориите болести от списъка и за установяване на списък на животинските видове или групите животински видове, които носят значителен риск от разпространение на болестите от списъка (ОВ L 308, 4.12.2018 г., стр. 21).